આજે આપણે કોઈ દુકાનમાં જઈએ અને કોઈ વસ્તુ પસંદ ન પડે તો તે દુકાનમાંથી કશું લીધા વગર બીજી દુકાનમાં જઈને આપણને ગમતી વસ્તુ પસંદ કરી શકીએ છીએ. પરંતુ, એ તો જુઓ કે આવી સ્વતંત્રતા આપણને પોતાનો પ્રતિનિધિ ચૂંટવામાં નથી ! આ તે કેવી વ્યવસ્થા ? પાંચ-દસ ઉમેદવારો, જેમને જે તે પક્ષો પસંદ કરે છે, તેમાંથી જ આપણે તો કોઈ એક ને (પક્ષની પસંદગી પ્રમાણે) જબરજસ્તીથી ચૂંટવો પડે છે. પરિણામે, દેશના 50 ટકાથી વધુ મતદાતા પોતાનો મત નાંખતા જ નથી. અને જે 50 ટકા મત નાખવા જાય છે તેમાંથી પણ 50 ટકા લોકો દિલથી વોટીંગ કરતા નથી, માત્ર પોતાની ફરજ અદા કરે છે. એક રીતે જોવા જઈએ તો પોતાનો મત ન નાંખીને 50 ટકા મતદાતા બધા જ ઉમેદવારોને રીજેક્ટ કરે છે. આ લોકોના માનવા પ્રમાણે ‘બધા જ ઉમેદવારો જે ચૂંટણીમાં ઊભા રહ્યા છે તે ચોર છે અને તેથી હું કોઈને મારો મત આપવા માગતો નથી.’ આ વિધાન આપણે ઘણી વાર સાંભળ્યું જ છે. અડધાથી વધુ મતદાતાઓના મત/Opinion ને નજરઅંદાજ કરીને આપણે આ લોકશાહીને ક્યા મોડ પર લાવીને મૂકી દીધી છે ? જે માત્ર કહેવા પૂરતી અને બંધારણના પાના માત્રમાં રહી ગઈ છે !